62017TJ0222_RES
Sag T-222/17
(offentliggørelse i uddrag)
Recylex SA m.fl.
mod
Europa-Kommissionen
Rettens dom (Ottende Afdeling) af 23. maj 2019
»Konkurrence – karteller – markedet for genvinding af blysyrebatterier til biler – afgørelse, hvorved der fastslås en overtrædelse af artikel 101 TEUF – samordning af købspriser – bøder – punkt 26 i samarbejdsmeddelelsen af 2006 – punkt 37 i retningslinjerne for beregning af bøder – fuld prøvelsesret«
Konkurrence – bøder – størrelse – fastsættelse – Kommissionens meddelelse om bødefritagelse eller bødenedsættelse på grund af de anklagede virksomheders samarbejde – bindende for Kommissionen
(Art. 101 TEUF; Kommissionens meddelelse 2006/C 298/11, punkt 38)
(jf. præmis 142)
Konkurrence – bøder – størrelse – fastsættelse – bødenedsættelse som modydelse for den forfulgte virksomheds samarbejde – betingelser – virksomhed, der er den første, som fremlægger afgørende beviser – bedømmelseskriterier
(Art. 101 TEUF; Kommissionens meddelelse 2006/C 298/11, punkt 12, 24 og 30)
(jf. præmis 143 og 145-151)
Konkurrence – bøder – størrelse – fastsættelse – domstolsprøvelse – unionens retsinstansers fulde prøvelsesret – omfang – hensyntagen til retningslinjerne for beregning af bøder – grænser
(Art. 261 TEUF; Rådets forordning nr. 1/2003, art. 31; Kommissionens meddelelse 2006/C 210/02 og 2006/C 298/11)
(jf. præmis 160-162)
Konkurrence – bøder – størrelse – fastsættelse – tilpasning af grundbeløb – betalingsevne – forpligtelse til at tage hensyn til, at den pågældende virksomhed befinder sig i en økonomisk underskudssituation – foreligger ikke
(Art. 101 TEUF; Kommissionens meddelelse 2006/C 298/11, punkt 35)
(jf. præmis 164-166)
Resumé
Ved dommen i sagen Recylex m.fl. mod Kommissionen (sag T-222/17) af 23. maj 2019 frifandt Retten Kommissionen i et søgsmål anlagt af Recylex SA, Fonderie et Manufacture de Métaux SA og Harz-Metall GmbH (herefter »Recylex«), hvilke selskaber beskæftiger sig med fremstilling af genvundet bly og andre materialer, med påstand om nedsættelse af den bøde, som Kommissionen pålagde i sin afgørelse (
1
) vedrørende en overtrædelse af artikel 101 TEUF. Denne overtrædelse havde form af aftaler eller samordnet praksis mellem fire koncerner på territoriet i Belgien, Tyskland, Frankrig og Nederlandene. Den bestod i en samordning af købsprisen for brugte blysyrebatterier til biler til fremstilling af genvundet bly.
Den administrative procedure forud for den anfægtede afgørelse blev indledt efter en anmodning om bødefritagelse, der var blevet indgivet af JCI, der er en af de fire berørte koncerner. Eco-Bat, en anden koncern og dernæst endelig Recylex havde hver især fremsat anmodning om bødefritagelse eller anmodning om bødenedsættelse i henhold til Kommissionens samarbejdsmeddelelse af 2006 (
2
). JCI blev indrømmet bødefritagelse, mens Eco-Bat blev indrømmet en nedsættelse af bøden med 50%, idet koncernen havde været den første virksomhed, der fremlagde beviser med en betydelig merværdi. Recylex, som var den anden virksomhed, der fremlagde sådanne beviser, blev for sin del indrømmet en nedsættelse på 30%.
I denne sammenhæng skulle Retten tage stilling til, om, i det tilfælde, hvor to virksomheder har fremlagt beviser med en betydelig merværdi, den virksomhed, der var den anden, der fremlagde beviser, kan erstatte den virksomhed, der først fremlagde beviser, såfremt denne virksomheds samarbejde viser sig ikke at være i overensstemmelse med kravene i punkt 12 i samarbejdsmeddelelsen af 2006.
I denne forbindelse har Retten fastslået, at det følger af selve logikken i samarbejdsmeddelelsen af 2006, at den virkning, som ønskes opnået med denne meddelelse, er at skabe usikkerhed i kartellet og at tilskynde til en angivelse til Kommissionen. Denne usikkerhed skyldes netop den omstændighed, at karteldeltagerne ved, at kun en blandt dem kan få indrømmet en bødefritagelse ved at angive de andre deltagere i overtrædelsen, hvorved disse løber en risiko for at få pålagt strengere bøder. Inden for rammerne af denne ordning og ifølge den samme logik skal de virksomheder, der er hurtigst til at samarbejde, indrømmes en større nedsættelse af de bøder, som de ellers ville blive pålagt, end den nedsættelse, som indrømmes de virksomheder, der samarbejder på et senere tidspunkt. Den kronologiske orden og den hastighed, hvormed kartelmedlemmer samarbejder, udgør således grundelementer i den ordning, der er indført ved samarbejdsmeddelelsen af 2006.
(
1
) – Kommissionens afgørelse C(2017) 900 final af 8.2.2017 om en procedure i henhold til artikel 101 TEUF (sag AT.40018 – Genvinding af bilbatterier).
(
2
) – Kommissionens meddelelse om bødefritagelse eller bødenedsættelse i kartelsager (EUT 2006, C 298, s. 17).